Oudmin. Bathabile Dlamini se verhoor begin in NovemberBathabile Dlamini, voormalige minister van maatskaplike ontwikkeling (Foto: ANA) Die saak teen die voormalige minister van maatskaplike ontwikkeling, Bathabile Dlamini, sal in November voortgesit word. Die oudminister staan tereg op ŉ aanklag van meineed. Landdros Betty Khumalo het Vrydag besware deur Dlamini se regspan in die Johannesburgse landdroshof – onder meer teen die feit dat die Valke die ondersoek hanteer en die saak in die streekhof op die rol geplaas is – van die hand gewys. Phindi Mjonondwane, woordvoerder van die Nasionale Vervolgingsgesag (NVG), sê die staat het aangevoer hy skryf nie aan die polisie voor wie ŉ spesifieke klagte moet ondersoek nie en dat die NVG die reg het om te besluit waar hy ŉ saak op die rol wil laat plaas. Die saak teen Dlamini sal nou op 24 November vir verhoor hervat word. Die aanklag teen Dlamini hou verband met haar getuienis tydens ŉ ondersoek wat gelas is deur die Konstitusionele Hof wat ondersoek ingestel het na Dlamini se rol in die sogenaamde maatskapliketoelaekrisis van 2017. Daar is destyds bevind die minister het nie net haar plig versaak nie, maar het ook versuim om bepaalde inligting aan die hof bekend te maak weens vrees dat sy in haar persoonlike hoedanigheid vir die krisis aanspreeklik gehou kan word.